Auditor's report — CCET, period 2012Q2 (reviewed, opinion: qualified)
Signing partner: รุ้งนภา  เลิศสุวรรณกุล
Signed: 2012-08-09

รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต

เสนอต่อผู้ถือหุ้นของบริษัท แคล-คอมพ์ อีเล็คโทรนิคส์ (ประเทศไทย) จำกัด (มหาชน)

ข้าพเจ้าได้สอบทานงบแสดงฐานะการเงินรวม ณ วันที่ 30 มิถุนายน 2555 งบกำไรขาดทุนรวมและ งบกำไรขาดทุนเบ็ดเสร็จรวมสำหรับงวดสามเดือนและหกเดือนสิ้นสุดวันที่ 30 มิถุนายน 2555 และ 2554 งบแสดงการเปลี่ยนแปลงส่วนของผู้ถือหุ้นรวมและงบกระแสเงินสดรวมสำหรับงวดหกเดือนสิ้นสุดวันที่ 30 มิถุนายน 2555 และ 2554 และหมายเหตุประกอบงบการเงินรวมแบบย่อของบริษัท แคล-คอมพ์ อีเล็คโทรนิคส์ (ประเทศไทย) จำกัด (มหาชน) และบริษัทย่อย และได้สอบทานข้อมูลทางการเงินเฉพาะกิจการของบริษัท แคล-คอมพ์ อีเล็คโทรนิคส์ (ประเทศไทย) จำกัด (มหาชน) ด้วยเช่นกัน ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชี ฉบับที่ 34 เรื่อง งบการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า

ขอบเขตการสอบทาน

ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410  เรื่อง การสอบทานข้อมูล ทางการเงินระหว่างกาลโดยผู้สอบบัญชีรับอนุญาตของกิจการ การสอบทานดังกล่าวประกอบด้วย การใช้วิธีการสอบถามบุคลากร ซึ่งส่วนใหญ่เป็นผู้รับผิดชอบด้านการเงินและบัญชีและการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐาน การสอบบัญชี ทำให้ข้าพเจ้าไม่สามารถได้ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจพบได้   จากการตรวจสอบ ดังนั้นข้าพเจ้าจึงไม่ได้แสดงความเห็นต่อข้อมูลทางการเงินระหว่างกาลที่สอบทาน

ข้อสรุป

ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชี ฉบับที่ 34 เรื่อง งบการเงินระหว่างกาล ในสาระสำคัญจากการสอบทานของข้าพเจ้า

การเน้นข้อมูลและเหตุการณ์

โดยมิได้เป็นการให้ข้อสรุปอย่างมีเงื่อนไขต่อข้อมูลทางการเงินระหว่างกาลข้างต้น ข้าพเจ้าขอให้สังเกตหมายเหตุประกอบงบการเงินข้อ 5 ว่าบริษัทฯมีรายการขายสินค้าและซื้อวัตถุดิบเป็นจำนวนมากกับบริษัทย่อยและบริษัทที่เกี่ยวข้องกัน และหมายเหตุประกอบงบการเงินข้อ 1.4 เรื่อง การเปลี่ยนแปลงนโยบายการบัญชีเกี่ยวกับภาษีเงินได้ การเปลี่ยนแปลงสกุลเงินที่ใช้ในการดำเนินงานและการบันทึกตราสารอนุพันธ์ทางการเงินตามมูลค่ายุติธรรม โดยในปี 2555บริษัทฯและบริษัทย่อยได้นำมาตรฐานการบัญชีฉบับที่ 12 เรื่อง ภาษีเงินได้และมาตรฐานการบัญชีฉบับที่ 21 (ปรับปรุง 2552) เรื่อง ผลกระทบจากการเปลี่ยนแปลงของอัตราแลกเปลี่ยนเงินตราต่างประเทศ มาถือปฏิบัติก่อนวันที่มีผลบังคับใช้ และการบันทึกตราสารอนุพันธ์ทางการเงินตามมูลค่ายุติธรรม และได้ปรับย้อนหลังงบการเงินที่นำมาแสดงเปรียบเทียบไว้ ณ ที่นี้โดยถือเสมือนว่าบริษัทฯและบริษัทย่อยได้บันทึกสินทรัพย์/หนี้สินภาษีเงินได้รอการตัดบัญชี และได้จัดทำงบการเงินด้วยสกุลเงินที่ใช้ในการดำเนินงาน และได้บันทึกตราสารอนุพันธ์ทางการเงินตามมูลค่ายุติธรรมมาโดยตลอด

งบแสดงฐานะการเงิน ณ วันที่ 31 ธันวาคม 2554 และ 1 มกราคม 2554 ที่แสดงเปรียบเทียบ

ข้าพเจ้าได้เคยตรวจสอบงบการเงินรวมของบริษัท แคล-คอมพ์ อีเล็คโทรนิคส์ (ประเทศไทย) จำกัด (มหาชน) และบริษัทย่อย และงบการเงินเฉพาะกิจการของบริษัท แคล-คอมพ์ อีเล็คโทรนิคส์ (ประเทศไทย) จำกัด (มหาชน) สำหรับปีสิ้นสุดวันที่ 31 ธันวาคม 2554 (ก่อนปรับปรุงใหม่) ตามมาตรฐานการสอบบัญชี และแสดงความเห็นไว้อย่างไม่มีเงื่อนไขตามรายงานลงวันที่ 20 กุมภาพันธ์ 2555 และได้ให้สังเกตเกี่ยวกับการปฏิบัติตามมาตรฐานการบัญชีฉบับปรับปรุงและมาตรฐานการบัญชีใหม่ที่ออกโดย สภาวิชาชีพบัญชี และการที่บริษัทฯมีรายการขายสินค้าและซื้อวัตถุดิบเป็นจำนวนมากกับบริษัทย่อยและบริษัทที่เกี่ยวข้องกัน งบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31ธันวาคม 2554 และวันที่ 1 มกราคม 2554 ที่แสดงเปรียบเทียบเป็นส่วนหนึ่งของงบการเงินและเป็นยอด  ยกมาของงบการเงินดังกล่าว ตามลำดับ และในปี 2555 บริษัทฯและบริษัทย่อยได้เปลี่ยนนโยบายการบัญชี

เกี่ยวกับภาษีเงินได้และการเปลี่ยนแปลงสกุลเงินที่ใช้ในการดำเนินงานและได้บันทึกตราสารอนุพันธ์ ทางการเงินตามมูลค่ายุติธรรมตามที่กล่าวไว้ในหมายเหตุประกอบงบการเงินข้อ 3 ทั้งนี้ บริษัทฯและบริษัทย่อยได้ปรับย้อนหลังงบการเงิน ณ วันที่ 31 ธันวาคม 2554 และวันที่ 1 มกราคม 2554 ซึ่งแสดงเปรียบเทียบไว้ ณ ที่นี้ เพื่อสะท้อนถึงการเปลี่ยนแปลงนโยบายการบัญชีใหม่ดังกล่าว ข้าพเจ้าเห็นว่ารายการปรับปรุงเพื่อจัดทำงบการเงินดังกล่าวมีความเหมาะสมและได้นำไปปรับปรุงงบการเงินตามสมควรแล้ว ยกเว้นกรณีตามที่กล่าวข้างต้นนี้ ข้าพเจ้าไม่ได้ใช้วิธีการตรวจสอบอื่นใดภายหลังจากวันที่ ในรายงานนั้น

รุ้งนภา  เลิศสุวรรณกุล

ผู้สอบบัญชีรับอนุญาต เลขทะเบียน 3516

บริษัท สำนักงาน เอินส์ท แอนด์ ยัง จำกัด

กรุงเทพฯ: 9 สิงหาคม 2555

|  | บริษัท แคล-คอมพ์ อีเล็คโทรนิคส์ (ประเทศไทย) จำกัด (มหาชน) และบริษัทย่อย รายงานการสอบทาน และ งบการเงินระหว่างกาล สำหรับงวดสามเดือนและหกเดือนสิ้นสุดวันที่  30 มิถุนายน 2555 และ 2554 |